Zagreb, 27. rujna 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja mogućeg sukoba interesa dužnosnika Ive Emića, općinskog načelnika Općine Štefanje,** na 64. sjednici, održanoj 27. rujna 2019.g., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Ive Emića, općinskog načelnika Općine Štefanje, zbog moguće povrede članka 18. stavka 1. ZSSI-a, koja proizlazi iz propusta obavještavanja Povjerenstva o nastanku poslovnih odnosa između Općine Štefanje i Specijalističke ordinacije opće medicine dr. Gordana Emić, u kojoj je nositelj samostalne djelatnosti bračni drug dužnosnika, a koji poslovni odnosi su nastali dodjelom financijskih sredstava radi sufinanciranja provođenja zdravstvene zaštite iz Proračuna Općine Štefanje za 2012., 2013., 2014., 2015., 2016., 2017., 2018. i 2019. u okviru Programa javnih potreba u društvenim djelatnostima na području Općine Štefanje.**
2. **Poziva se dužnosnik Ivo Emić da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka i ostale navode iz obrazloženja ove odluke.**

Obrazloženje

U Povjerenstvu je dana 26. ožujka 2018.g. zaprimljena neanonimna prijava mogućeg sukoba interesa protiv dužnosnika Ive Emića, općinskog načelnika Općine Štefanje pod brojem 711-U-1078-P-101/18-01-4 povodom kojeg se vodi predmet pod brojem: P-101/18. U prijavi se u bitnome ukazuje na mogući sukob interesa dužnosnika Ive Emića povodom okolnosti da je Općina Štefanje u poslovnom odnosu sa Specijalističkom ordinacijom opće medicine dr. Gordana Emić u vidu donacije iz općinskog proračuna za rad iste ordinacije u visini od 60.000,00 kuna.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi navedenog zakona. Uvidom u podatke Registra dužnosnika utvrđeno je da Ivo Emić obnaša dužnost općinskog načelnika Općine Štefanje u aktualnom mandatu 2017.-2021., kao i da je istu dužnost obnašao u prethodna dva mandata, dakle za cijelo vrijeme od stupanja na snagu ZSSI-a, 10. ožujka 2011.g. Stoga je i Ivo Emić, povodom obnašanja navedene dužnosti, obvezan postupati sukladno odredbama ZSSI-a.

Člankom 18. stavkom 1. ZSSI-a propisano je da u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5 % ili više udjela u vlasništvu, dužnosnik je dužan o tome pravodobno obavijestiti Povjerenstvo.

Sukladno članku 18. stavku 2. ZSSI-a, Povjerenstvo u roku od 15 dana od dana zaprimanja obavijesti iz stavka 1. toga članka izrađuje mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu sa ZSSI-em. Sukladno stavku 4. istog članka ZSSI-a, dužnosnik, odnosno tijelo u kojem dužnosnik obnaša dužnost je obvezno, prije stupanja u poslovni odnos, dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva iz stavka 2. tog članka. Sukladno stavku 5. toga članka Zakona, Povjerenstvo posebnom odlukom, bez odgađanja, a najkasnije u roku od 5 dana od dana dostave mišljenja iz stavka 2. ovog članka, utvrđuje jesu li upute Povjerenstva iz stavka 2. ovog članka provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju. Naposljetku, ukazuje se da su na temelju članka 18. stavka 6. ZSSI-a, pravni poslovi sklopljeni protivno odredbama članka 18. ZSSI-a ništetni.

Člankom 4. stavkom 2. ZSSI-a propisano je da je član obitelji dužnosnika, u smislu ovog Zakona, bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Stoga se supruga dužnosnika smatra članom obitelji u smislu članka 18. ZSSI-a.

Člankom 4. stavkom 4. istog ZSSI-a propisano je da se poslovnim subjektima u smislu navedenog Zakona smatraju trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

U vezi konkretne situacije, u pogledu primjene članka 18. ZSSI-a na privatne zdravstvene ordinacije, kao poslovne subjekte u „vlasništvu“ zdravstvenog radnika kao nositelja samostalne djelatnosti, ukazuje se na slijedeće.

Naime, sukladno članku 41. Zakona o zdravstvenoj zaštiti („Narodne novine“ broj 100/18., 125/19.), zdravstvenu djelatnost obavljaju zdravstvene ustanove, trgovačka društva i privatni zdravstveni radnici pod uvjetima i na način propisan ovim Zakonom, zakonima kojima se uređuju profesije u zdravstvu te zakonom kojim se uređuje obvezno zdravstveno osiguranje, zakonom kojim se uređuje obvezno zdravstveno osiguranje i zdravstvena zaštita stranaca u Republici Hrvatskoj te zakonom kojim se uređuje osnivanje i ustrojstvo ustanova i zakonom kojim se uređuju trgovačka društva.

 Sukladno članku 46. stavku 1. Zakona o zdravstvenoj zaštiti, ordinacija jest organizacijski oblik obavljanja zdravstvene djelatnosti zdravstvenog radnika u privatnoj praksi na primarnoj razini zdravstvene djelatnosti (u daljnjem tekstu: ordinacija) pod uvjetima propisanim ovim Zakonom. Sukladno stavku 2. istog članka toga Zakona, u ordinaciji se može obavljati zdravstvena djelatnost obiteljske (opće) medicine, dentalne zdravstvene zaštite, zdravstvene zaštite predškolske djece, zdravstvene zaštite žena, medicine rada / medicine rada i sporta te specijalističko-konzilijarna djelatnost.

 Prema tome, privatni zdravstveni radnici koji zdravstvenu djelatnost obavljaju u ordinaciji kao privatnu praksu jesu nositelji samostalnih djelatnosti odnosno poslovni subjekti u smislu članka 4. stavka 4. ZSSI-a.

 Pritom, iako se u članku 18. koristi pojam poslovnog subjekta u kojem član obitelji dužnosnika ima „udjele u vlasništvu“, ukazuje se da se ne misli samo na pravne osobe koje imaju temeljni kapital (kao trgovačka društva kapitala) nego na sve poslovne subjekte u smislu članka 4. stavka 4. ZSSI-a, pa tako i na poslovne subjekte koji obavljaju samostalnu djelatnost, a u kojima je „vlasnik“ ili „nositelj“ fizička osoba koja je član dužnosnikove obitelji.

 Kao i u slučaju obrtnika i OPG-a, Povjerenstvo ima na umu da ordinacija privatne prakse kao organizacijski oblik obavljanja zdravstvene djelatnosti kao samostalne djelatnosti, nema vlastiti OIB, već je to OIB njegova nositelja tj. zdravstvenog radnika kojem je odobrena privatna praksa, koji stječe prava i obveze u ime ordinacije te da shodno tome ordinacija nije pravna osoba odnosno nema pravni subjektivitet u punom smislu, već se radi o jednom od zakonom predviđenih organizacijskih oblika pod kojim najmanje jedna fizička osoba, kao nositelj može obavljati zdravstvenu djelatnost i od iste ostvarivati prihode.

S obzirom da zdravstveni radnik, kojem je dano odobrenje za obavljanje privatne prakse u ordinaciji, kao nositelj samostalne djelatnosti ima prava i obveze u pogledu te ordinacije te je odgovoran za njeno poslovanje, može se smatrati u smislu relevantnih odredbi ZSSI-a, da se ordinacija kao oblika obavljanja samostalne djelatnosti smatra poslovnim subjektom u vlasništvu nositelja odnosno privatnog zdravstvenog djelatnika.

Naposljetku, ukazuje se da je člankom 4. stavkom 3. istog ZSSI-a propisano je da se poslovni odnos u smislu ZSSI-a odnosi se na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda. Stoga se i donacija ili bilo koji drugi oblik dodjele novčanih sredstava iz proračuna jedinice lokalne samouprave u kojoj dužnosnik obnaša dužnost smatra poslovnim odnosom u smislu članka 18. ZSSI-a.

Ističe se da je, sukladno članku 30. stavku 1. podstavku 1. ZSSI-a, u nadležnosti Povjerenstva pokretanje postupaka sukoba interesa i donošenje odluka o tome je li određeno djelovanje ili propust dužnosnika predstavlja povredu odredbi ovog Zakona, pri čemu je ZSSI stupio na snagu 10. ožujka 2011.g. Stoga predmetom razmatranja i ocjenjivanja u ovom postupka nisu dodjele sredstava Specijalističkoj ordinaciji opće medicine dr. Gordana Emić iz Proračuna Općine Štefanje, učinjene odlukama nadležnog tijela Općine Štefanje, donesenim prije stupanja ZSSI-a na snagu navedenog datuma.

Vezano uz pitanje poslovanja privatnih ordinacija opće/obiteljske medicine odnosno stjecanja sredstava iz proračuna jedinice lokalne samouprave na čijem području obavlja zdravstvenu djelatnost, Povjerenstvo je imalo u vidu da sukladno relevantnim zakonskim odredbama jedinice lokalne samouprave imaju obvezu osigurati osnovnu zdravstvenu zaštitu svojem stanovništvu.

Naime, sukladno članku 6. stavku 2. Zakona o zdravstvenoj zaštiti, jedinice lokalne i područne (regionalne) samouprave u skladu s utvrđenim pravima i obvezama osiguravaju uvjete za zaštitu, očuvanje i poboljšanje zdravlja stanovništva, organiziraju i osiguravaju ostvarivanje zdravstvene zaštite na svom području.

Nadalje, sukladno članku 11. stavku 1. podstavku 1. i 3. Zakona o zdravstvenoj zaštiti, jedinica područne (regionalne) samouprave ostvaruje svoja prava, obveze, zadaće i ciljeve na području zdravstvene zaštite, pored ostalog, tako da osigurava popunjavanje mreže javne zdravstvene službe u suradnji s jedinicama lokalne samouprave na svom području.

Sukladno članku 11. stavku 3. Zakona o zdravstvenoj zaštiti, jedinice područne (regionalne) samouprave i jedinice lokalne samouprave osiguravaju sredstva za investicijsko ulaganje i investicijsko i tekuće održavanje zdravstvenih ustanova – prostora, medicinske i nemedicinske opreme i prijevoznih sredstava te za informatizaciju zdravstvene djelatnosti, sukladno planu i programu mjera zdravstvene zaštite i mreži javne zdravstvene službe, kao i za pokriće gubitaka zdravstvenih ustanova čiji su osnivač. Sukladno stavku 5. istog članka toga Zakona, jedinica područne (regionalne) samouprave i jedinica lokalne samouprave može osigurati sredstva za zdravstvenu zaštitu stanovnika na svom području iznad standarda utvrđenih obveznim zdravstvenim osiguranjem.

Sukladno članku 16. stavku 2. Zakona o zdravstvenoj zaštiti, dostupnost zdravstvene zaštite na svom području jedinica područne (regionalne) samouprave u suradnji s jedinicama lokalne samouprave osigurava koordiniranjem i organiziranjem rada svih pravnih i fizičkih osoba koje na njezinu području obavljaju zdravstvenu djelatnost te sudjelovanjem u osiguravanju sredstava za provođenje zdravstvene zaštite na svom području.

Sukladno članku 57. Zakona o zdravstvenoj zaštiti, privatni zdravstveni radnik kojem je odobrena privatna praksa u ordinaciji u mreži javne zdravstvene službe može ostvariti novčana sredstva, pored ostalih izvora, i ugovorom s jedinicom lokalne samouprave.

Nadalje, potrebno je ukazati da sukladno članku 19. stavku 1. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17. i 98/19.), poslovi primarne zdravstvene zaštita spadaju pod izričito navedene poslove lokalnog značaja kojima se neposredno ostvaruju potrebe građana pa ih stoga, u okviru svog samoupravnog djelokruga, obavljaju odnosno organiziraju i financiraju iz proračuna općine odnosno gradovi.

Povjerenstvo je, radi provjere osnovanosti i vjerodostojnosti navoda iz podnesene neanonimne prijave te donošenja odluke o tome postoje li okolnosti koje ukazuju na moguću povredu odredbi ZSSI-a, zatražilo i prikupilo potrebne podatke i dokumentaciju od Općine Štefanje.

Uvidom u Izvješće o imovinskom stanju dužnosnika Ive Emića, podneseno 28. lipnja 2017., povodom ponovnog stupanja na dužnost općinskog načelnika Općine Štefanje, utvrđeno je da je dužnosnik prijavio podatak da je njegova supruga Gordana Emić ostvaruje plaću od subjekta „Specijalistička ordinacija opće medicine dr. Gordana Emić“, a kao OIB toga subjekta naznačen je OIB identičan OIB-u njegove supruge.

Povjerenstvo je utvrdilo da je Ministarstvo zdravlja, na temelju članka 37. stavka 2. Zakona o zdravstvenoj zaštiti, definiralo Mrežu javne zdravstvene službe („Narodne novine“ broj 101/12.), kojom se, pored ostalog određuje za područja pojedinih jedinica lokalne samouprave, potreban broj timova primarne zdravstvene djelatnosti. Tablicom I.2.2., za područje Općine Štefanje u Bjelovarsko-bilogorskoj županiji predviđen je 1 tim u djelatnosti opće/obiteljske medicine na razini primarne zdravstvene djelatnosti.

Na zahtjev Povjerenstva za dostavom podataka o eventualnim poslovnim odnosima Općine Štefanje s Specijalističkom ordinacijom opće medicine dr. Gordana Emić, tražene podatke dostavio je Jedinstveni upravni odjel Općine Štefanje dopisom KLASA: 430-01/19-01/01, URBROJ: 2110/03-03-19-2 od 15. ožujka 2019., uz opsežnu dokumentaciju u prilogu.

U navedenom dopisu navodi se podatak da je dužnosnik Ivo Emić dužnost općinskog načelnika Općine Štefanje obnaša neprekidno od prvih lokalnih izbora 1993. godine sve do danas. Ujedno se ukazuje da je dr. Gordana Emić radi kao liječnica primarne zdravstvene zaštite u sklopu Doma zdravlja Čazma u ambulanti Štefanje i Narta od 1985. do 2001. (današnje područje Općine Štefanje), a da od 2001. do danas, temeljem Rješenja Ministarstva zdravstva i Ugovora o koncesiji sa Bjelovarsko-bilogorskom županijom, obavlja javnu zdravstvenu službu u istom prostoru.

Nadalje, u dopisu JUO Općine Štefanje ističe se da Općina Štefanje, za vrijeme mandata dužnosnika Ive Emića, nije stupila u bilo kakve poslovne odnose po osnovi javne ili bagatelne nabave radova, roba ili usluga; koncesije; kupoprodaje, zakupa ili najma nekretnina/pokretnina sa Specijalističkom ordinacijom opće medicine dr. Gordane Emić.

U istom dopisu navodi se da je, Sukladno članku 16. stavak 2. Zakona o zdravstvenoj zaštiti, Općina Štefanje kao jedinica lokalne samouprave uključena je u osiguranje uvjeta zdravstvene zaštite, osobito na primarnoj razini zdravstvene djelatnosti, kao i u sudjelovanje u osiguravanju sredstava za provođenje zdravstvene zaštite na svom području. Ističe se da je Specijalistička ordinacija opće medicine Gordane Emić, dr.med.spec. opće medicine, jedina ambulanta na području Općine Štefanje od osnivanja općine 1993. godine do danas, koja vrši primarnu zdravstvenu zaštitu stanovništva.

Navodi se da, stoga, Općina Štefanje, po zahtjevu Specijalističke ordinacije opće medicine dr. Gordane Emić, u svom Proračunu kao i u Programu razvoja društvene djelatnosti na području Općine Štefanje, planira i osigurava financijska sredstva za provođenje primarne zdravstvene zaštite koja se doznačavaju na poslovni račun korisnika. Navodi se da, po završetku godine, Specijalistička ordinacija opće medicine, kao korisnik proračuna, dostavlja Izvješća o utrošenim sredstvima, koja su ujedno obuhvaćena i u Godišnjem obračunu proračuna, odnosno izvješću o Izvršenju programa društvenih djelatnosti. Na temelju ovih izvješća, koja korisnici proračunskih sredstava usmeno podnose pred Općinskim vijećem, odlučuje se o usvajanju financijskog poslovanja za prethodnu. Ističe se da sve navedene akte donosi i usvaja Općinsko vijeće Općine Štefanje.

Nadalje, u dopisu se ukazuje da je Specijalistička ordinacija opće medicine dr. Gordane Emić korisnik je sredstava donacija iz Proračuna Općine Štefanje na gore navedeni način od 2002. godine, a iz priložene tablice utvrđeno je da je istom poslovnom subjektu Proračunom Općine Štefanje i Programom društvenih djelatnosti za 2002.g. dodijeljen iznos od 20.000,00 kuna; za 2003. g. iznos od 14.000,00 kuna; za 2004.g. iznos od 18.500,00 kuna; za 2005.g. iznos od 20.000,00 kuna; za 2006.g. iznos od 15.000,00 kuna; za 2007.g. iznos od 25.000,00 kuna; za 2008.g. iznos od 23.000,00 kuna; za 2009.g. iznos od 43.000,00 kuna; za 2010.g. iznos od 34.000,00 kuna; za 2011.g. iznos od 25.000,00 kuna; za 2012.g. iznos od 29.000,00 kuna; za 2013.g. iznos od 29.500,00 kuna; za 2014. g. iznos od 50.000,00 kuna; za 2015. g. iznos od 40.000,00 kuna; za 2016. g. iznos od 40.000,00 kuna; za 2017. g. iznos od 55.000,00 kuna; za 2018. g. iznos od 25.500,00; a za 2019. g. iznos od 30.000,00 kuna (koji iznos tada još nije isplaćen).

U dopisu JUO Općine Štefanje ukazuje se da je Općinsko vijeće svojim odlukama o dodjeli sredstava iz proračuna Općine Štefanje Specijalističkoj ordinaciji opće medicine podiglo standard primarne zdravstvene usluge te da su napravljene velike uštede za mještane Općine Štefanje, koji za određene pretrage primarne zdravstvene zaštite više nisu morali putovati u Bjelovar ili Čazmu što je njih bio dodatni financijski trošak za usluge koje sada mogu obaviti u ambulanti Štefanje (primjerice se navode usluge snimanje EKG-a, spirometrija, osnovna fizikalna terapija, mjerenje šećera, uzimanje uzoraka za laboratorijske pretrage i sl.). Napominje se da je većina stanovništva pretežno staračke populacije, a da dnevno usluge primarne zdravstvene ambulante koristi oko 80 do 100 pacijenata.

Točnost navoda iz citiranog dopisa JUO Općine Štefanje od 15. ožujka 2019. potvrđena je uvidom u dostavljenu dokumentaciju odnosno akte usvojene od strane Općinskog vijeća Općine Štefanje i to: Proračun Općine Štefanje 2002.-2019.; godišnje Programe društvenih djelatnosti 2002.-2019.; Godišnje obračune Proračuna Općine Štefanje 2002.-2018.; Izvršenja programa društvenih djelatnosti 2002.-2018.

Ujedno izvršen je uvid u dostavljene zahtjeve Specijalističke ambulante opće medicine dr. Gordane Emić za uvrštenje u proračun kao i Izvješća o utrošenim sredstvima od 2002. - 2019. godine, iz kojih je razvidna svrha za koju su utrošena doznačena proračunska sredstva.

Povjerenstvo je od JUO Općine Štefanje zatražilo daljnje podatke o proceduri isplate i nadzora namjenske potrošnje proračunskih sredstava dodijeljenih proračunskim korisnicima odnosno, konkretno, Specijalističkoj ordinaciji opće medicine dr. Gordane Emić te sudjeluje li i na koji način općinski načelnik Ivo Emić u tim poslovima.

Jedinstveni upravni odjel Općine Štefanje dostavio je tražene podatke dopisom KLASA: 430-01/19-01/01, URBROJ: 2110/03-03-19-4, od 23. travnja 2019., uz opsežnu dokumentaciju u prilogu.

U dopisu se ističe da je krajem 2009. godine općinski načelnik Ivo Emić donio Odluku o izuzeću u odlučivanju kod predlaganja, rasprave i donošenja programa društvenih djelatnosti,
kao i kod usvajanja izvršenja programa. U dopisu se ukazuje da su, na temelju odredaba Zakona o fiskalnoj odgovornosti, u izrađenim procesima poslovanja Općine Štefanje uključeni poslovi odnosno obveze pročelnika JUO, kao i predsjednika Odbora za društvene djelatnosti, a što je vezano uz navedenu Odluku općinskog načelnika o izuzeću u odlučivanju, predlaganju, raspravi i donošenju proračuna odnosno programa društvenih djelatnosti i njegovog izvršenja. S tim u vezi, ukazuje se da su Pravilnikom o unutarnjem redu Jedinstvenog upravnog odjela Općine Štefanje utvrđeni poslovi za izvršno i predstavničko tijelo kao i njihova radna tijela, koje obavlja pročelnik jedinstvenog upravnog odjela odnosno njegovu usku suradnju i sudjelovanje u poslovima. Ističe se da pročelnik jedinstvenog upravnog odjela sudjeluje u pripremi i izradi cijelog proračuna a predlagatelj je proračuna u dijelu troškova poslovanja (klasa 3) u čijem sastavu su i donacije (klasa 38), kao i da je pročelnik ujedno predlagatelj za izvršenje proračuna.

Navodi se da je Predsjednik Odbora za društvene djelatnosti predlagatelj kod donošenja i izvršenja Programa društvenih djelatnosti te izvršenja nadzora nad istim, o čemu se
sastavlja obrazac i zapisnik na terenu po podnošenju Detaljnog izvješća korisnika za
prethodnu kalendarsku godinu.

Nadalje, u dopisu JUO Općine Štefanje navodi se podatak da detaljna izvješća korisnika donacija, pa tako i predmetne Specijalističke ambulante sadrže račune na koja su sredstva utrošena, dokaze o njihovom plaćanju (izvod banke ili naloga za plaćanje). Navodi se da su predsjednik Odbora za društvene djelatnosti i pročelnik JUO, svaki u svom dijelu dužnosti i obveza, potpisnici naloga za dostavu sredstava korisnicima Programa društvenih djelatnosti, a samim tim i sredstava za rad Specijalističke ordinacije opće medicine dr. Gordane Emić. Pojašnjava se da sredstva dodijeljena Proračunom ovom korisniku donacija nisu isplaćivana odjednom, već da je iznos predviđen Proračunom isplaćivan u dijelovima, s obzirom na skromna financijska sredstva kojima Općina Štefanje raspolaže na svojem žiro računu, pa da shodno tome Specijalistička ordinacija dr. Emić po uhodanoj praksi podnosi tokom godine višekratne zahtjeve za isplatom dodijeljenih sredstava u dijelovima.

U dopisu JUO se zaključuje da je na temelju navedenih podataka i dostavljene dokumentacije razvidno da općinski načelnik u naznačenom razdoblju (2011. do danas), a i prije njega, nije sudjelovao u predlaganju odnosno donošenju Proračuna Općine Štefanje u dijelu programa društvenih djelatnosti u cijelosti, a shodno tome, niti u djelu za zdravstvo, niti je sudjelovao u usvajanju izvršenja Proračuna Općine Štefanje na sjednicama Općinskog vijeća.

Utvrđeno je da navedene podatke iz dopisa JUO Općine Štefanje potvrđuje daljnja dostavljena dokumentacija i to navedena Odluka općinskog načelnika Ive Emića o izuzimanju od 2009.g., odluke Općinskog vijeća o izboru predsjednika i članova Odbora za društvene djelatnosti, izvodi iz zapisnika sjednica Općinskog vijeća Općine Štefanje, koji su na svom dnevnom redu imali donošenje proračuna i programa za slijedeću godinu, odnosno usvajanje njihovog izvršenja za relevantno razdoblje 2012.-2019., zahtjevi Specijalističke ordinacije dr. Gordana Emić za pojedinačnu (obročnu) isplatu kroz godinu zajedno sa nalozima Općine Štefanje za doznaku na poslovni račun u predmetnom razdoblju, detaljna izvješća o utrošku sredstava Specijalističke ordinacije dr. Gordana Emić za razdoblje 2011-2018. i izvodi zapisnika kontrole namjenski utrošenih sredstava.

Iz prikupljenih podataka i dokumentacije utvrđeno je da supruga dužnosnika, kao privatni zdravstveni radnik obavlja privatna praksu zdravstvene djelatnosti, dakle kao nositelj samostalne djelatnosti u Specijalističkoj ordinaciji opće medicine dr. Gordana Emić i to počevši od 2001.g. nadalje, dakle kroz cijelo razmatrano razdoblje od ožujka 2011.g. (od kad se primjenjuje ZSSI). Sukladno ranije citiranim odredbama i obrazloženju, smatra se navedena specijalistička ordinacija, poslovnim subjektom u cijelosti u vlasništvu supruge dužnosnika Ive Emića, u smislu članka 18. stavka 1. ZSSI-a.

Nadalje, iz prikupljenih podataka i dokumentacije utvrđeno je da su u razmatranom razdoblju od ožujka 2011.g. (od kad se primjenjuje ZSSI) do 2019., Specijalističkoj ordinaciji opće medicine dr. Gordana Emić donirana proračunska sredstva od strane Općine Štefanje, na temelju odluka Općinskog vijeća, predloženih od strane JUO Općine Štefanje odnosno Odbora za društvene djelatnosti i to svake godine u promatranom razdoblju, počevši od Proračuna Općine Štefanje i Programa javnih potreba u društvenim djelatnostima za 2012. donesenih u prosincu 2011.g.

Pritom je utvrđeno da je određenih godina u konačnici došlo do isplate drugog iznosa u odnosu na onaj koji je inicijalno predviđen, a na temelju odluka Općinskog vijeća Općine Štefanje o izmjenama i dopunama Proračuna odnosno o izmjenama Programa javnih potreba u društvenim djelatnostima. Tako je utvrđeno da su predmetnom poslovnom subjektu iz Proračuna Općine Štefanje donirana novčana sredstva i to za 2012.g. iznos od 29.000,00 kuna (inicijalno predviđeno 24.000,00 kuna); za 2013.g. iznos od 29.500,00 kuna (inicijalno predviđeno 30.000,00 kuna); za 2014. g. iznos od 50.000,00 kuna (inicijalno predviđeno 30.000,00 kuna); za 2015. g. iznos od 40.000,00 kuna (koliko je i inicijalno predviđeno, a izmjenama bilo predviđeno 42.000,00 kuna); za 2016. g. iznos od 40.000,00 kuna (koliko je i inicijalno predviđeno); za 2017.g. iznos od 55.000,00 kuna (koliko je i inicijalno predviđeno); za 2018. g. iznos od 25.500,00 (inicijalno i izmjenama predviđeno 60.000,00 kuna); dok je za 2019. g. predviđena donacija iznosa od 30.000,00 kuna (koji u trenutku pribave podataka i dokumentacije još nije isplaćen).

Nadalje, iz dostavljenih izvješća Specijalističke ordinacije opće medicine dr. Gordana Emić o korištenju doniranih sredstava proizlazi da su ista utrošena namjenski odnosno mahom na opremanje i unaprjeđenje ordinacije (nabavku zdravstvenih instrumenata) radi pružanja pojedinih zdravstvenih usluga kao i za redovno poslovanje i održavanje poslovnog prostora i nužnog inventara. Prema tome, iz istih izvješća ne proizlazi da je ista sredstva izravno koristila za ostvarenje neke privatne potrebe ili da je zadržala donirana sredstva kao svoju imovinu.

Povjerenstvo nije nadležno niti u ovom postupku može procjenjivati opravdanost visine dodijeljenih iznosa niti utvrđivati je li svaki trošak koji je bio pokriven iz tih doniranih sredstava bio usmjeren ka ostvarenju svrhe održavanja i unaprjeđenja zdravstvene usluge. No, nedvojbeno je da je svrha dodijele sredstava iz Proračuna Općine Štefanje u svrhu odnosno s pozicije društvenih djelatnosti – poboljšanja zdravstvenih usluga na području Općine u skladu sa zakonom definiranim javnim interesom u smislu da je zdravstvena djelatnost od osobitog interesa za Republiku Hrvatsku pa onda i na za jedinice područne (regionalne) i lokalne samouprave, tim više što je relevantnim odredbama Zakona o zdravstvenoj zaštiti propisana obveza svih jedinica lokalne samouprave da sredstvima iz proračuna sudjeluju u osiguranje sustava primarne zdravstvene zaštite građana odnosno da brinu o zaštiti, očuvanju i poboljšanju zdravlja stanovništva na svom području. Pritom je relevantan podatak da je Specijalistička ordinacija opće medicine dr. Gordana Emić jedina na području Općine Štefanje, a da je i relevantnim aktom Ministarstva zdravstva upravo predviđen samo jedan tim za pružanje zdravstvene usluge primarne zdravstvene zaštite na području iste Općine.

Nadalje, Povjerenstvo je iz prikupljenih podataka i dokumentacije utvrdilo da dužnosnik Ivo Emić u cijelom relevantnom razdoblju primjene ZSSI-a (od ožujka 2011.) odnosno od navedene odluke o njegovu izuzeću iz 2009.g. bio izuzet iz predlaganja i donošenja odluka o donaciji sredstava iz Proračuna Specijalističkoj ordinaciji opće medicine dr. Gordana Emić, kao i iz nadzora provođenja istih odluka.

Na temelju okolnosti da su predmetna sredstva iz Proračuna Općine Štefanje dodjeljivana sukladno zakonom utvrđenoj obvezi i za svrhu koja je, kao stavka u Proračunu, nedvojbeno usmjerena za ostvarenje interesa građana Općine Štefanje, kao i s obzirom da iz prikupljenih podataka i dokumentacije proizlazi da dužnosnik nije sudjelovao u donošenju, izvršenju i nadzoru izvršenja odluka kojima su sredstva dodijeljena, Povjerenstvo nije utvrdilo činjenice i okolnosti koje bi upućivale da bi dužnosnik Ivo Emić, u vezi s nastankom predmetnih poslovnih odnosa u vidu dodjele donacija između Općine Štefanje i Specijalističke ordinacije opće medicine dr. Gordana Emić, počinio neko od zabranjenih djelovanja iz članka 7. ZSSI-a, odnosno nije utvrdilo činjenice koje bi upućivale da je dužnosnik da je nekom konkretnom radnjom iz svoje nadležnosti zlouporabio svoja dužnosnička prava ili da je izravno utjecao na dodjelu predmetnih donacija. Drugim riječima, nisu utvrđene okolnosti na temelju kojih bi Povjerenstvo zaključilo da je dužnosnik, vezano za nastanak predmetnih poslovnih odnosa izravno koristio javnu dužnost za probitak predmetnog poslovnog subjekta i time probitak odnosno ostvarenje privatnog interesa svoje supruge kao osobe s kojom je po samom Zakonu interesno povezan.

Međutim, uvidom u upisnike Povjerenstva, utvrđeno je da dužnosnik Ivo Emić u cijelom razmatranom razdoblju primjene ZSSI-a, u kojem su donesene premetne odluke Općinskog vijeća o donošenju Proračuna Općine Štefanje i o donošenju Programa javnih potreba u društvenim djelatnostima, počevši od Proračuna i Programa za 2012. donesenih u prosincu 2011.g., kojima su dodjeljivane donacije Specijalističkoj ordinaciji opće medicine dr. Gordana Emić, dužnosnik Ivo Emić nije o tome prethodno obavijestio Povjerenstvo pa stoga Povjerenstvo niti jednom u tom razdoblju dužnosniku Ivi Emiću, u vezi nastanka navedenih poslovnih odnosa, nije dalo mišljenje sukladno članku 18. ZSSI-a.

Zakon je situacije iz članka 18. stavka 1. ZSSI-a propisao kao situacije u kojima se po samom zakonu smatra izvjesnim nastanak sukoba interesa dužnosnika, a koje se situacije mogu razriješiti samo poštivanjem procedure propisane odredbama istog članka ZSSI-a. Dakle, u svakoj situaciji, koja prethodi izvjesnom nastanku poslovnog odnosa između poslovnog subjekta, u kojem član obitelji dužnosnika ima propisane vlasničke udjele (odnosno čiji je nositelj kod obavljanja samostalnih djelatnosti) te tijela u kojem dužnosnik obnaša dužnost, dužnosnici su obvezni o tome pravovremeno obavijestiti Povjerenstvo kako bi ono moglo procijeniti svaku takvu situaciju i mišljenjem dati upute za izbjegavanje sukoba interesa dužnosnika i osiguranje postupanja sukladno odredbama ZSSI-a, nakon čega su dužnosnik i tijelo u kojem obnaša dužnost obvezni provesti dane upute i provedbu istih dokazati Povjerenstvu, a na temelju kojih dokaza Povjerenstvo onda može propisanom odlukom dati odobrenje za nastanak takvog poslovnog odnosa. Tako je potrebno postupiti svaki puta kada nastaje novi poslovni odnos, neovisno radi li se o istovjetnom poslovnom odnosu u narednom proračunskom razdoblju (dakle sa svakom dodjelom sredstava iz godišnjeg proračuna jedinice lokalne samouprave nastaje novi poslovni odnos).

Čak i ako dužnosnik samoinicijativno provede određene mjere i radnje koje su bile usmjerene na izbjegavanje sukoba interesa, time se ne otklanja obveza za poštivanjem procedure koju je zakonodavac beziznimno propisano za sve situacije iz članka 18. ZSSI-a, odnosno čak i ako Povjerenstvo naknadno utvrdi takav karakter mjera koje je poduzeo dužnosnik, time može, kao i u ovom slučaju utvrditi da dužnosnik nije počinio neko zabranjeno djelovanje. Međutim, utvrđivanje od strane Povjerenstva koje je sve mjere bilo potrebno poduzeti nakon što je poslovni odnos ili više njih nastao je zakašnjelo i neučinkovito.

Naime, svrha instituta prethodne obavijesti iz članka 18. ZSSI-a jest da Povjerenstvo prethodno nastanku konkretnog poslovnog odnosa razmotri i ocjeni koja je razina i mjera sukoba interesa i koruptivnog rizika prisutna kod dužnosnika u konkretnom slučaju odnosno je li izvjestan nastanak povrede druge obveze ili zabrane propisane ZSSI-em te da utvrdi je li moguće otkloniti nastanak takve povrede ZSSI-a i koje sve mjere i postupke dužnosnik i tijelo u kojem obnaša dužnost moraju poduzeti kako bi se zaštitio javni interes i zakonitost. Prema tome, samo je tuženik nadležan i ovlašten u konkretnoj situaciji iz članka 18. stavka 1. ZSSI-a procjenjivati postojanje sukoba interesa i utvrditi upute za postupanje. Dužnosnici nisu ovlašteni samostalno procjenjivati dopuštenost i okolnosti poslovnih odnosa kada postoji okolnost iz članka 18. stavka 1. ZSSI-a odnosno ne mogu prejudicirati mjere koje bi predvidjelo Povjerenstvo u konkretnom slučaju.

Slijedom svega navedenog, iz prikupljenih podataka i dokumentacije Povjerenstvo je steklo saznanje da je dužnosnik Ivo Emić počinio moguću povredu članka 18. stavka 1. ZSSI-a, koja proizlazi iz propusta obavještavanja Povjerenstva o nastanku poslovnih odnosa između Općine Štefanje i Specijalističke ordinacije opće medicine dr. Gordana Emić, u kojoj je nositelj samostalne djelatnosti bračni drug dužnosnika, a koji poslovni odnosi su nastali dodjelom financijskih sredstava radi sufinanciranja provođenja zdravstvene zaštite iz Proračuna Općine Štefanje za 2012., 2013., 2014., 2015., 2016., 2017., 2018. i 2019. u okviru Programa javnih potreba u društvenim djelatnostima na području Općine Štefanje.

U postupku pred Povjerenstvom potrebno je nedvojbeno utvrditi okolnosti propusta dužnosnika Ive Emića da obavijesti Povjerenstvo o nastalim poslovnim odnosima između Općine Štefanje i Specijalističke ordinacije opće medicine dr. Gordana Emić te postoji li dužnosnikova odgovornost za povredu članka 18. stavka 1. ZSSI-a.

Sukladno odredbi članka 39. stavka 3. ZSSI-a, poziva se dužnosnik da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja.

Slijedom svega navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Ivo Emić, elektronička dostava
2. Na znanje – podnositelju neanonimne prijave putem elektroničke pošte
3. Objava na internetskoj stranici Povjerenstva
4. Pismohrana